กสิกรยันพอร์ตปึ้ก เมินมูดี้ส์หั่นตปท.
บลจ.กสิกรเผยมูดี้ส์หั่นเครดิตแบงก์ใหญ่ระดับโลกไม่สะเทือนพอร์ตกองทุน ลุยขาย 3 กองใหม่ชน “กรุงศรี-ฟินันซ่า-ธนชาต”
26 มิ.ย. 2555

บลจ.กสิกรเผยมูดี้ส์หั่นเครดิตแบงก์ใหญ่ระดับโลกไม่สะเทือนพอร์ตกองทุน ลุยขาย 3 กองใหม่ชน “กรุงศรี-ฟินันซ่า-ธนชาต” 
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า มูดี้ส์ปรับลดอันดับความน่าเชื่อถือของสถาบันการเงิน 15 แห่งชั้นนำของโลก จะไม่ส่งผลกระทบต่อการลงทุนในกองทุนตราสารหนี้ของบริษัทที่ได้เสนอขายไปแล้ว รวมถึงกองทุนใหม่ที่จะเสนอขายตั้งแต่วันที่ 26 มิ.ย.-2 ก.ค.นี้ จำนวน 3 กองทุน ประมาณการผลตอบแทน 2.70-3.20% ต่อปี 
นายประเสริฐ กล่าวว่า การปรับลดเครดิตดังกล่าวไม่ได้กระทบตลาดมากนัก เนื่องจากตลาดคาดการณ์ไว้แล้วและยังไม่กระทบกองทุนตราสารหนี้ประเภทกำหนดอายุโครงการของบริษัทที่ลงทุนในตราสารของสถาบันการเงินที่ถูกลดเครดิต เนื่องจากการลดเครดิตเพราะคาดว่าสถาบันการเงินที่ดำเนินธุรกิจเกี่ยวข้องกับตลาดทุนค่อนข้างมากอาจได้รับผลกระทบจากตลาดตราสารหนี้ยุโรปและสินเชื่ออสังหาริมทรัพย์ในสหรัฐ แต่ธนาคารเหล่านี้ได้ปรับธุรกิจรับมือความผันผวนที่เกิดขึ้นและยังไม่มีการผิดนัดชำระหนี้ จึงไม่กระทบอัตราผลตอบแทน
สำหรับกองทุนตราสารหนี้ของ บลจ.กสิกรไทย ที่ลงทุนในตราสารของสถาบันที่ถูกลดเครดิต ได้แก่ บาร์เคลย์ส แบงก์, แบงก์ ออฟ อเมริกา, ยูบีเอส, เครดิตสวิส, บีเอ็นพี พาริบาส์, ซิตี้แบงก์ และเอชเอสบีซี แบงก์นั้น อยู่ในพอร์ตลงทุนของกองทุนเปิดเคตราสารหนี้ต่างประเทศ 7 ปี เอ, กองทุนเปิดเค สมาร์ท เอฟทีดี 3 ปี เอ, กองทุนเปิดเค สมาร์ท ตราสารต่างประเทศ 1 ปี เอ, กองทุนเปิดเค สมาร์ท ซีแอลเอ็น 1 ปี เอ และกองทุนเปิดเค โกลด์ ลิงค์ คอมเพล็กซ์ รีเทิร์น 1 ปี เอ ซึ่งสถาบันการเงินเหล่านี้ยังมีความสามารถชำระหนี้สูง การเงินแข็งแกร่ง และมีกองทุนป้องกันความเสี่ยงอัตราแลกเปลี่ยนแล้ว
สำหรับ 3 กองทุนใหม่ที่เปิดขาย ประกอบด้วย กองทุนเปิดเค คุ้มครองเงินต้น ตราสารหนี้ไทย 3 เดือน เอคิว ผลตอบแทน 2.70% ต่อปี ลงทุนในพันธบัตรรัฐบาล 
กองทุนเปิดเค ตราสารหนี้ 3 เดือน บีซี ผลตอบแทนประมาณ 3.00% ต่อปี ลงทุนในตราสารหนี้ Banco BTG Pactual S.A. ประเทศบราซิล ตราสารหนี้ Bank of East Asia และเงินฝาก Standard Chartered ประเทศฮ่องกง เงินฝาก Commercial Bank of Qatar ประเทศกาตาร์และพันธบัตรรัฐบาลไทย ส่วนกองทุนเปิดเค ตราสารหนี้ต่างประเทศ 6 เดือน ยู ผลตอบแทน 3.20% ต่อปี 
ด้าน บลจ.กรุงศรี เปิดขายกองทุนเปิดกรุงศรีตราสารหนี้ 6M25 ตั้งแต่วันที่ 26 มิ.ย.-2 ก.ค.นี้ ลงทุนตราสารหนี้ทั้งในและต่างประเทศ อายุ 6 เดือน ผลตอบแทน 3.15% ต่อปี
บลจ.ธนชาต เปิดรับคำสั่งซื้อและขายกองทุนธนชาตพันธบัตรรัฐคุ้มครองเงินต้น 3M/3 ตั้งแต่วันที่ 22-29 มิ.ย. 2555 ระยะเวลาลงทุน 3 เดือน ผลตอบแทน 2.80% ต่อปีและ บลจ.ฟินันซ่า ขายกองทุนเปิดฟินันซ่าตราสารหนี้พลัส โรล โอเวอร์ 3 เดือน 2 ถึงวันที่ 29 มิ.ย.นี้ ผลตอบแทน 3.2% ต่อปี สำหรับลงทุน 3 เดือน